
A pedagógiai értékelés perspektívái – A pedagógia értékelés vizsgálata egy alapfokú oktatási intézmény gyakorlatában


Dolgozatomban a tanulás iránti motiváció fenntartása tekintetében fontos pedagógiai módszerek egyikével, az értékeléssel foglalkozom. Mindvégig azt a tényt szeretném kiemelni és alátámasztani, hogy az értékelés nem azonos az osztályozással. Elsősorban a mikro szintű, a tanulók értékelésének lehetséges módjai és azok problémái vizsgálatára vállalkoztam.
Az általam végzett kutatás célja:
- megismerni, hogy a Kazincbarcikai Pollack Mihály Általános Iskola milyen értékelési gyakorlattal rendelkezik mikro szinten,
- összefüggéseket keresni, azzal kapcsolatban, hogy miért ez a jellemző,
- felhasználni a megszerzett ismeretket a tanulók értékelésével kapcsolatos pedagógiai munka hatékonyságának, szakmai színvonalának javítása érdekében.
A probléma megfogalmazására saját gyakorlati tapasztalataim és a témával kapcsolatos szakirodalom tanulmányozása alapján került sor.
A kutatás során vizsgált problémakörök a gyermekközpontú szemlélet jelenlétét keresik a tanítás –tanulás folyamatában:
- Melyek azok a tényezők a nevelő-oktató munkában, amelyek fontosak a szülők számára?
- A pedagógusok szerint mi az iskolai értékelés feladata, mit, és hogyan értékelnek?
- A tanulók hogyan élik meg az értékelés folyamatát?
- Mit tekint mindhárom érintett jó értékelésnek?
A problémakörök által megfogalmazott hipotézisek:
- A pedagógusok módszertani kultúrája tanár/tanító központú.
- A szülői elvárások és az iskola által alkalmazott értékelési rendszer feszültségmentes, mivel a hagyományokra épít.
- A tanulók motiváltságát befolyásolja tanulmányi eredményük.
- Az iskola értékelési gyakorlatában túlsúlyban van az osztályozás.
A kutatás eredményeinek elemzése során egyértelművé vált, hogy a tanulóra visszaható, tanulását motiváló, módosító vagy éppen demotiváló típusú, az őt közvetlenül körülvevő felnőttektől (pedagógus, szülő) eredő információ magatartásmódosító erővel bír. Ebből kifolyólag kijelenthetem, hogy a tanítás – tanulás folyamatának, az abban alkalmazott, módszereknek, eszközöknek egyik legfontosabb feladata a tanulás iránti érdeklődés, tudásvágy ébren tartása, a tanulási kedv serkentése.



